次韻公弱寄胡强仲
作者：釋德洪
朝代：宋

paragraphs: 念昔謫海南，路塵吹瘴風。
未即棄溝壑，尚在拴索中。
親朋半天下，萬里不一逢。
髯胡豈有罪，乃肯與我同。
情親等昆弟，使令惟西東。
時爲解我語，道大自不容。
邵陽雨中别，涕淚落無從。
我伴有形影，渠歸無僕僮。
三年鍛百巧，遂成瘖與聾。
今日復何日，嶽寺聞樓鐘。
聚觀迎萬指，登睫排千峰。
黄泉天復見，白骨肉已重。
髯雖未對面，音問已喜通。
夫子佐岣嶁，有道如葛洪。
筆力扛九鼎，奇語出遽匆。
長篇春爭麗，送我歸新豐。
且約老南嶽，幅巾追瘦筇。
拊手輒大笑，此計隨虚空。
山林當付我，君事侯與公。
麒麟未易系，健鶻那可籠。